Diari Oficial de la Generalitat Valenciana


Sumari del DOGV 3310, del 18-08-1998 (1998/6814)

RESOLUCIÓ de 20 de juliol 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre el Ministeri d'Agricultura, Pesca i Alimentació i la Comunitat Valenciana, per al tractament de les dades derivades de la gestió de les ajudes finançades amb fons estructurals de la Unió Europea.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3310

Data del DOGV
:   18-08-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/6814


Data del document
:   20-07-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 20 de juliol 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre el Ministeri d'Agricultura, Pesca i Alimentació i la Comunitat Valenciana, per al tractament de les dades derivades de la gestió de les ajudes finançades amb fons estructurals de la Unió Europea. [1998/X6814]
  
Subscrit, després de la tramitació prèvia reglamentària, entre el Ministeri d'Agricultura, Pesca i Alimentació i la Comunitat Valenciana, el 19 de maig de 1998, un Conveni de col·laboració per al tractament de les dades derivades de la gestió de les ajudes finançades amb fons estructurals de la Unió Europea, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0600/98, i que figura com a annex d'aquesta resolució.
  
València, 20 de juliol de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni de col·laboració entre el Ministeri d'Agricultura, Pesca i Alimentació i la Comunitat Valenciana per al tractament de les dades derivades de la gestió de les ajudes finançades amb fons estructurals de la Unió Europea.
  
Madrid, 19 de maig de 1998
  
Compareixen
  
D'una banda, la Sra. Loyola de Palacio del Valle-Lersundi, ministra d'Agricultura, Pesca i Alimentació del Govern de la Nació (Reial Decret 762/1996, de 5 de maig).
  
I, de l'altra banda, la Sra. Maria Àngels Ramon-Llin i Martínez, consellera d'Agricultura, Pesca i Alimentació de la Comunitat Valenciana (Decret 3/1997, de 22 de febrer), facultada per a la firma en virtut de l'acord del Consell de la Generalitat Valenciana, amb data 15 d'abril de 1998.
  
Intervenen
  
La Sra. Loyola de Palacio del Valle-Lersundi com a titular del departament ministerial esmentat.
  
La Sra. Maria Àngels Ramon-Llin i Martínez, com a consellera d'Agricultura, Pesca i Alimentació, en nom de la Comunitat Autònoma de València.
  
Ambdues parts es reconeixen amb capacitat per subscriure aquest conveni de col·laboració i
  
Exposen
  
1. Que, com a conseqüència de la integració de la política pesquera comuna en el marc dels fons estructurals europeus, la Comissió de la Unió Europea va decidir l'adopció dels programes següents:
  
Programa operatiu perquè siga aplicat a les regions espanyoles pertanyents a l'objectiu núm. 1.
  
Programa comunitari perquè siga aplicat a les regions espanyoles que no pertanyen a l'objectiu núm. 1.
  
Programa comunitari integrat per a l'aplicació a Espanya de la Iniciativa Comunitària PESCA.
  
2. Que correspon a la Comunitat Valenciana la tramitació, la resolució i el pagament de la major part de les ajudes al sector pesquer, en el marc dels programes esmentats.
  
3. Que el seguiment i l'avaluació de la utilització de les ajudes al sector pesquer provinents dels fons estructurals es garanteix en el marc de cooperació entre la Comissió i l'administració General de l'Estat, la qual estarà obligada a subministrar a la Comissió tota la informació derivada de l'execució de les accions cofinançades, a través dels informes elaborats d'acord amb procediments aprovats de comú acord.
  
4. Que, a l'efecte de la remissió d'aquesta informació amb temps i forma a la Comissió, les comunitats autònomes han de subministrar al Ministeri d'Agricultura, Pesca i Alimentació (d'ací endavant MAPA), les dades i la informació de la seua gestió referents a les ajudes cofinançades amb fons estructurals en el marc dels programes esmentats.
  
5. Que, a fi d'agilitar l'elaboració de la informació per les comunitats autònomes, cal la implantació d'un sistema de bases de dades d'acord amb un programa homogeni.
  
6. Que el MAPA i la Comunitat Valenciana decideixen col·laborar en l'àmbit de les respectives competències en l'aplicació del tractament tècnic de les dades referents a la gestió dels fons estructurals al sector pesquer previstos en els programes comunitaris d'acord amb les següents
  
Clàusules
  
Primera. Objecte
  
És objecte d'aquest conveni l'aportació per part del MAPA a la Comunitat Valenciana del suport instrumental i tècnic necessari perquè s'hi implante ràpidament una base de dades, amb la programació i l'actualització d'acord amb criteris homogenis, a fi d'agilitar la informació sobre la utilització dels fons estructurals amb destinació al sector pesquer.
  
Segona. Aportació de mitjans
  
A l'efecte del compliment de l'objectiu d'aquest conveni, el MAPA encomanarà a una empresa de l'estat l'aportació dels mitjans tècnics i personals que necessite la comunitat autònoma per al manteniment i l'alimentació de les seues bases de dades.
  
Tercera. Subministrament d'informació
  
La Comunitat Valenciana facilitarà la implantació de la base de dades i subministrarà al personal tècnic de l'empresa de l'estat la informació que consta en l'annex d'aquest conveni per introduir-la en la base de dades esmentada.
  
Quarta. Seguiment de l'execució del conveni
  
El MAPA i la Comunitat Valenciana intercanviaran la informació que corresponga i elaboraran un document d'avaluació detallat, a l'efecte de la verificació de les dades i del compliment dels terminis fixats per al trasllat al MAPA.
  
Cinquena. Naturalesa
  
Aquest conveni té naturalesa administrativa i es troba entre els supòsits expressament exclosos de l'àmbit de la Llei 13/1995, de 18 de maig, de Contractes de les Administracions Públiques, segons es determina en l'article 3.1.c.
  
Sisena. Personal tècnic
  
La subscripció d'aquest conveni no comporta relació laboral entre cada una de les administracions firmants d'aquest conveni i les persones que hi puguen intervenir.
  
Setena. Resolució
  
Seran causes especials de resolució d'aquest conveni:
  
L'acord mutu de les parts
  
La denúncia, per qualsevol de les parts, del possible incompliment de les clàusules o l'alteració essencial del contingut.
  
Vuitena. Qüestions litigioses i jurisdicció competent
  
La resolució de qualsevol qüestió litigiosa sorgida sobre la interpretació, la modificació, la resolució i els efectes que puguen derivar-se de l'aplicació d'aquest conveni correspondrà als òrgans competents de l'ordre jurisdiccional contenciós administratiu, d'acord amb la llei reguladora d'aquesta jurisdicció, de 27 de desembre de 1956, en la redacció vigent.
  
Novena. Durada i denúncia
  
Aquest conveni serà d'aplicació durant l'exercici econòmic de 1998, llevat de denúncia expressa d'una de les parts amb tres mesos d'antelació a la finalització d'aquest exercici.
  
I en prova de conformitat, ambdues parts firmen aquest conveni, per exemplar triplicat i en tots els fulls, al lloc i en la data indicades en la capçalera.
  
La ministra d'Agricultura, Pesca i Alimentació: Loyola de Palacio del Valle-Lersundi.
  
La consellera d'Agricultura, Pesca i Alimentació: M.ª Àngels Ramón-Llin i Martínez.
  
Annex
  
Informació que ha de subministrar la comunitat autònoma al personal tècnic, a l'efecte de la inclusió en la base de dades:
  
Còpia de totes les sol·licituds d'ajuda en el marc dels programes.
  
Còpia de les resolucions favorables a les sol·licituds d'ajuda.
  
Documentació sobre pagaments realitzats en el marc dels programes.
  
Informació tècnica i d'indicadors d'impacte.
  
Correccions d'errors detectats en les bases de dades.